Diari Oficial de la Generalitat Valenciana


Sumari del DOGV 5915, del 17-12-2008 (2008/14787)

RESOLUCIÓ de 15 de desembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni entre la Generalitat a través de la Conselleria d'Agricultura, Pesca i Alimentació i l'ens públic Radiotelevisió Valenciana pel qual s'encomana la realització del programa «El Camp».
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5915

Data del DOGV
:   17-12-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/14550


Data del document
:   15-12-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * programa audiovisual
    * delegació de poders
    * televisió

RESOLUCIÓ de 15 de desembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni entre la Generalitat a través de la Conselleria d'Agricultura, Pesca i Alimentació i l'ens públic Radiotelevisió Valenciana pel qual s'encomana la realització del programa «El Camp». [2008/14170]  
La Generalitat, a través de la Conselleria d'Agricultura, Pesca i Alimentació, i l'ens públic Radiotelevisió Valenciana han subscrit, després de la tramitació prèvia reglamentària, el 7 de juliol de 2008, el conveni pel qual s'encomana la realització del programa El Camp.  
En compliment del que establix l'article 15.3 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1494/2008, i que figura com a annex d'esta resolució.  
València, 15 de desembre de 2008.- El director general de Relacions amb les Corts i Secretariat del Consell: Ángel Mompó Romero.  
Conveni entre la Generalitat, a través de la Conselleria d'Agricultura, Pesca i Alimentació, i l'ens públic Radiotelevisió Valenciana pel qual s'encomana la realització del programa El Camp  
València, 7 de juliol de 2008  
Compareixen:  
D'una part, la consellera d'Agricultura, Pesca i Alimentació de la Generalitat, Maritina Hernández Miñana, en virtut del nomenament atorgat per mitjà del Decret 8/2007, de 28 de juny, del president de la Generalitat, i autoritzada per acord del Consell amb data 4 de juliol de 2008 per a la firma del present conveni.  
I d'una altra, Pedro García Gimeno, director general de l'ens públic Radiotelevisió Valenciana (RTVV), en virtut del nomenament atorgat per mitjà del Decret 146/2007, de 7 de setembre, del Consell.  
Les parts, amb la representació que posseïxen i reconeixent-se mútuament la capacitat per a convindre i obligar-se en els termes del present conveni,  
Exposen:  
Primer. Que en el Decret 7/2007, de 28 de juny, del president de la Generalitat, s'atorga a la Conselleria d'Agricultura, Pesca i Alimentació les competències en matèria d'agricultura, ramaderia, pesca i alimentació.  
A l'empara d'estes competències, corresponen a la Conselleria d'Agricultura, Pesca i Alimentació totes les activitats dirigides a la defensa del sector agroalimentari valencià.  
Que la Conselleria d'Agricultura, Pesca i Alimentació (d'ara en avant, la Conselleria) es troba interessada que es duga a terme la realització d'un programa de televisió, El camp, amb l'objecte de dotar les notícies d'informació agrària, pesquera i alimentària amb la màxima difusió.  
Segon. Que l'ens públic Ràdiotelevisió Valenciana (RTVV), a través de la seua mercantil Televisió Valenciana SA, disposa de la infraestructura i el suport necessaris per a la realització i l'emissió d'este programa.  
Tercer. Que per raons d'eficàcia, i atés que no es disposa de tots els mitjans tècnics idonis per a la realització de l'esmentat programa, és propòsit de la Conselleria d'Agricultura, Pesca i Alimentació encomanar la seua realització a l'ens públic Ràdiotelevisió Valenciana (RTVV) a través de la seua mercantil Televisió Valenciana, SA, que compta amb prou experiència i capacitat per a la realització d'esta tasca.  
En consideració a tot això, els compareixents, amb la representació que posseïxen, formalitzen el present conveni d'encàrrec de gestió d'acord amb les següents  
Clàusules:  
Primera  
És objecte del present conveni, de conformitat amb l'article 15 de la Llei 30/92, de 26 de novembre, de Règim Jurídic de les Administracions Públiques i el Procediment Administratiu Comú formalitzar l'encàrrec de gestió per part de la Conselleria d'Agricultura, Pesca i Alimentació, a l'ens públic Ràdiotelevisió Valenciana (RTVV) a través de la seua mercantil Televisió Valenciana SA (d'ara en avant, TVV) de les actuacions materials i dels servicis necessaris per a la realització del programa El Camp, de la producció, la realització i l'emissió del qual es responsabilitzen TVV i la Conselleria, i que tindrà una duració i contingut que s'establixen en este conveni.  
Segona  
El total de programes a emetre serà, diàriament, de dilluns a diumenge-, des de la firma del present conveni fins al 31 de desembre de 2008, ambdós inclosos, en horari de 14.00 a 15.30 hores.  
En el supòsit que, per força major aliena a les parts o per imprevistos de l'emissió que obliguen a ajustos dels programes, no es puga emetre algun dia el programa, TVV s'abstindrà de facturar a la Conselleria l'import corresponent a la realització del programa del dia referit.  
Tercera  
L'estructura d'esta realització es regirà per les especificacions següents:  
La duració mitjana de cada programa serà de 3 a 4 minuts, emesos de dilluns a diumenge, en el bloc informatiu de migdia Notícies 9, entre les 14 i les 15.30 hores.  
En la capçalera del programa es disposarà de 5" per a la careta d'entrada.  
Durant l'emissió caldrà disposar de 30" com a màxim per a introduir la publicitat que la Conselleria trobe oportuna.  
No obstant el que s'establix en el paràgraf anterior, TVV i la Conselleria acorden que esta informarà TVV de quins seran els anunciants que utilitzaran el mencionat espai de 30", a fi de determinar la no-inclusió dels anunciants que emeten una campanya de publicitat en altres televisions (excepte locals), tot i que es podrà fer ús del dit espai quan s'emeta una campanya semblant en Canal 9 o Punt 2 a la contractada en les altres cadenes.  
Quarta  
El contingut del programa tindrà un caràcter eminentment divulgatiu per al sector de competència de la Conselleria i versarà sobre temes d'interés per a este.  
TVV podrà demanar a la Conselleria, a través del tècnic corresponent, les prestacions següents:  
Els temes a emetre, que es remetran setmanalment, de forma adequada als esquemes del programa.  
L'accés als tècnics experts, en les diverses matèries, per a ser entrevistats.  
La localització d'exteriors, quan calga, relatius als temes que s'emeten.  
La disponibilitat de vídeos-imatges, si és el cas, per a la seua il·lustració.  
El material d'emissió es presentarà a TVV preparat per a emetre amb tres dies hàbils d'antelació a la primera inserció. Si l'anunci és emés per primera vegada, haurà de presentar-se l'store i la fitxa tècnica amb una antelació de cinc dies hàbils.  
Cinquena  
Es constituïx una comissió de seguiment integrada per dos representants de la Conselleria -la directora del Gabinet de la consellera i el cap del Gabinet de Premsa de la Conselleria- i dos representants de TVV -un responsable de l'Àrea Econòmica i un responsable de Màrqueting-. Esta comissió serà la responsable del seguiment i la comprovació que l'objecte d'este encàrrec de gestió es porte a bon terme i resoldrà les seues qüestions particulars.  
Sisena  
L'aportació econòmica de la Conselleria es realitzarà a càrrec del capítol II, programa 711.10, per un total de cinc-cents noranta-cinc mil huit-cents seixanta-tres euros amb quaranta-cinc cèntims (595.863,45 €), IVA inclòs, de los pressupostos de la Generalitat per al 2008, per al total de programes emesos, durant el temps comprés en la vigència d'este encàrrec.  
Setena  
Amb la certificació prèvia de realització de treball, per part del Gabinet de Premsa de la Conselleria, i de conformitat per part de la comissió de seguiment, es procedirà al pagament mensual de l'import corresponent.  
Huitena  
Este encàrrec de gestió entrarà en vigor la data de la seua firma, i tindrà vigència fins al 31 de desembre de 2008.  
Novena  
En compliment de l'article 5 de la Llei Orgànica 15/1999, de 13 de desembre, de Protecció de Dades de Caràcter Personal, TVV informa l'empresa que les seues dades personals s'inclouran en fitxers informatitzats per a la gestió de la contractació i comptabilització de les transaccions corresponents.  
El destinatari de la informació és el Grup RTVV (RTVV, Televisió Autonòmica Valenciana SA I Ràdio Autonomia Valenciana SA), encara que en l'execució contractual es podran comunicar dades personals a entitats bancàries per a la tramitació dels pagaments o cobraments, a l'Agència Tributària en tramitacions i declaracions fiscals i, si és el cas, a jutjats per mitjà de requeriment judicial.  
El responsable del tractament de dades és l'entitat pública Radiotelevisió Valenciana (RTVV), la direcció de la qual és Pol. Accés a Ademús, s/n, 46717-Burjassot (València), davant de qui es pot exercitar els drets d'accés, rectificació, oposició i, si és el cas, cancel·lació.  
Desena  
Per a qualsevol discrepància sobre este encàrrec, les parts se sotmeten a la jurisdicció dels tribunals de València.  
I en prova de conformitat, firmen este document en dos exemplars, al lloc i en la data indicats en la capçalera.  
La consellera d'Agricultura, Pesca i Alimentació: Maritina Hernández Miñana.  
El director general de RTVV: Pedro García Gimeno.